Þessi mynd var tekin af liði breska flughersins þegar þeir mættu Landhelgisgæslunni á Íslandi árið 1944 . Mynd / British Royal Airforce Undanfarnar vikur hefur breski flugherinn verið við loftrýmisgæslu á Íslandi en þetta er í fyrsta sinn síðan í síðari heimsstyrjöldinni sem breski herinn hefur viðveru á Íslandi um lengri tíma . Síðast þegar breski flugherinn var með viðveru hér á landi , árið 1944 , var efnt til fótboltaleiks á milli liðsmanna flughersins og íslensku Landhelgisgæslunnar . Nú 75 árum síðar á að endurtaka leikinn . Þó skal tekið fram að flugherinn hefur haft viðkomu hér á landi síðan 1944 en ekki í jafn langan tíma og með jafn fjölmennt lið og núna . „ Þetta verður mjög skemmtilegt . Það er búið að safna saman í lið , “ segir Ásgeir Erlendsson , upplýsingafulltrúi Landhelgisgæslunnar . Hann kveðst fullviss um að gæslan hafi betur en Bretarnir , enda sé gæslan með nokkur leynibrögð uppi í erminni . „ Það sem Bretarnir vita ekki er að það eru nokkrir í liðinu hjá okkur með landsleiki að baki , “ segir Ásgeir . Meðal liðsmanna eru þeir Atli Jóhannsson og Tryggvi Sveinn Bjarnason sem báðir eiga fjölmarga leiki að baki með íslenska unglingalandsliðinu . Þá verður markvörðurinn Stefán Logi Magnússon einnig meðal leikmanna en hann á nokkra A-landsliðsleiki að baki . vísir / vilhelm „ Það er gaman að fá tækifæri til að mæta Bretunum . Við eigum góðar minningar af leikjum við Breta , “ segir Ásgeir og vísar til sigurs Íslands á breska landsliðinu á EM í Frakklandi 2016 . Sjálfur er Ásgeir þó ekki í liðinu . „ Ég held að það sé best fyrir alla að ég sé ekki í liðinu , “ segir hann og hlær . Spurður hvort hann telji ekki líklegt að breski flugherinn sé með einhvers konar hernaðaráætlun segir Ásgeir það mjög líklegt , hann eigi ekki von á öðru . Hernaðaráætlun Landhelgisgæslunnar hljóti þó að vera betri . Víkingaklappið hafi stuðað enska liðið á EM 2016 Meðal leikmanna í liði breska flughersins er Callum Clowes „ Við munum öll eftir því þegar Ísland vann England á EM 2016 og þeirra áhrifa sem víkingaklappið hafði á landsliðið okkar . Við erum með mikla hæfileika í liðinu okkar og eigum harma að hefna . Við vonum bara að það sama komi ekki fyrir okkur , “ segir Clowes en eftirvæntingin fyrir leiknum er ekki minni í hans herbúðum en meðal íslendinganna . Tvennum sögum fer aftur á móti af því hvernig leikurinn fór árið 1944 . Ásgeir kveðst ekki trúa öðru en að Íslendingarnir hafi unnið leikinn en samkvæmt upplýsingum frá breska flughernum segir sagan þó að bikarinn hafi farið heim með Bretum . „ Þetta er tækifæri fyrir Ísland til að jafna leikinn , “ segir Peter Lisney , fjölmiðlafulltrúi hjá breska flughernum . Síðast hafi Bretarnir farið af landi brott fljótlega eftir að þeir unnu bikarinn en þeir snéru aftur í nóvember á þessu ári með nýjan bikar í farteskinu , enda er ekki vitað hvað varð um gripinn sem Bretarnir unnu í leiknum 1944 . Þessi sögulegi leikur konunglega breska flughersins og Landhelgisgæslunnar , þar sem keppt verður um NATO-bikarinn , fer fram í Reykjaneshöll klukkan 20:20 í kvöld . Öllum er frjálst að mæta og hvetja liðin til dáða . Ein af Typhoon-þotum breska flughersins á varnarsvæðinu í Keflavík . RAF / Cathy Sharples Athugið .